En række beboere i Tingbjerg i det nordvestlige København kan være blevet udsat for farligt asbeststøv i ugevis. Det viser en gennemgang, som Information har foretaget af boligselskabet FSB’s renoveringsprojekt, hvor 120 lejligheder skulle renoveres for skimmelsvamp.

Selv om håndværkere i foråret 2016 skulle nedtage asbestholdige ventilationskanaler i køkkenerne i fire boligblokke, blev beboerne ikke genhuset, mens det stod på. I ugevis efter nedtagningen af asbestkanalerne fortsatte beboere og deres børn derfor med at bruge deres køkkener.

Under renoveringen blev reglerne for omgang med asbest brudt på flere måder. Blandt andet blev noget giftigt asbestaffald lagt i poser i en bunke på jorden i stedet for at blive placeret i en aflåst container, og i en længere periode var der ikke sat god nok afdækning op omkring køkkenerne, mens de blev renoveret. Desuden fortæller flere beboere, at der lå støv og byggeaffald tilbage i deres køkkener, efter at de asbestholdige ventilationskanaler var blevet fjernet.

Boligselskabet valgte bevidst ikke at informere beboerne om, at en del af renoveringen indebar sanering for asbest, der selv i små mængder er meget farligt. Det var derfor ikke muligt for lejerne at tage forholdsregler. Boligselskabet orienterede først beboerne om asbesten, da asbestarbejdet var overstået i langt størstedelen af lejlighederne.

Beboeren Anja Brinch mener, at boligselskabet har hemmeligholdt oplysningerne om asbesten for at gøre renoveringsprocessen mindre besværlig for selskabet. I dag har hun svært ved at acceptere, at beboerne uvidende blev udsat for asbest.

»Jeg ved selvfølgelig godt, at risikoen for at blive syg er lille, men samtidig ved jeg også, at der kun skal meget lidt asbeststøv til at blive syg, hvis man er rigtig uheldig. Jeg tror, det handler om, at vi bor i Tingbjerg. Jeg tror i hvert fald ikke, at et boligselskab på Østerbro var sluppet af sted med at asbestsanere inde i folks lejligheder, uden de vidste det, og oven i købet mens de var hjemme,« siger hun.

Forskningschef på Statens Byggeforskningsinstitut Hans Thor Andersen er forbløffet over den måde, renoveringen er blevet håndteret.

»Det hersker ingen tvivl om, at det er meget alvorligt, når vi taler om asbest. Derfor undrer det mig, at FSB ikke har taget skridt til at evakuere beboere, inden de gik i gang med asbestarbejdet. Selv når man fjerner mindre dele med asbest, skal håndværkerne have heldragter, åndedragsværn og den slags på, og det skal de jo, fordi det er yderst sundhedsskadeligt,« siger forskningschefen.

Læge: Det er uacceptabelt

Også ledende overlæge på Arbejdsmedicinsk Klinik i Slagelse med speciale i asbestsygdomme Rolf Petersen er stærkt kritisk.

»Det er ikke acceptabelt, hvis der er en risiko, selv om den er lille,« siger overlægen.

Han er uforstående over for det faktum, at FSB tilbageholdt informationerne om asbest for beboerne.

»Jeg mener desuden, at beboerne burde have haft mulighed for genhusning, så de ikke opholdt sig i lejligheden, mens asbestarbejdet foregik,« siger han.

Kritikken deles af Johnni Hansen, seniorforsker hos Kræftens Bekæmpelse, der beskæftiger sig med kræfttyper forårsaget af netop asbest. Når alt kommer til alt, så bør beboere ikke opholde sig i en lejlighed, hvor der asbestsaneres, mener han. Ligesom Rolf Petersen understreger han, at den enkelte beboers risiko for at få kræft som følge af udsættelsen for asbest er lille, men til gengæld er konsekvenserne fatale, hvis det skulle ske.

»Selvfølgelig skal man ikke skræmme folk unødigt, men beboerne burde have fået det at vide, så de kunne have forladt lejligheden, mens asbestsaneringen foregik.«

FSB’s direktør for drift, byg og jura Pia Nielsen, vedstår i dag, at boligselskabet på forhånd vidste, at lejlighederne skulle asbestsaneres, da boligselskabet fremlagde præsentationsmaterialet om renoveringen for beboerne – godt og vel ni måneder før renoveringens begyndelse. Alligevel var der ikke et ord om asbest.

Hun mener nemlig ikke, at oplysningen om asbest var relevant for beboerne.

»Det her skal ikke lyde forkert, men man skal i virkeligheden passe på, at man ikke laver et for uoverskueligt beslutningsmateriale for beboerne. Vi har mange typer af beboere, så vi gør meget ud af at skære beslutningsgrundlaget til, så det faktisk er forståeligt,« siger Pia Nielsen og understreger, at beboerne ikke skal blive »forvirrede« af for mange oplysninger.

Strakspåbud fra Arbejdstilsynet

Som det vil fremgå af lørdagens Moderne Tider, har Information talt med flere beboere, der udtrykker bekymring og vrede over den måde, boligselskabet har behandlet dem på.

Bekymringen over asbesten er ikke ubegrundet. For selv om beboerne formentligt kun har været udsat for mindre mængder af asbest, kan selv en begrænset eksponering være dødelig, om end risikoen er meget lille. Forskningen viser, at selv et mindre optag af asbestfibre kan forårsage en særlig type lungehindekræft, som de cirka 150 danskere, der får stillet diagnosen årligt, dør af inden for et år.

Beboerne henvendte sig til bl.a. Arbejdstilsynet, der derefter kom på uanmeldt besøg. Tilsynet stoppede asbestsaneringen, da den ikke blev udført forsvarligt og var i »strid med arbejdsmiljølovgivningen«, men på det tidspunkt var to tredjedele af køkkenerne for længst renoveret for asbest.

Før arbejdet med asbest kunne fortsætte, krævede Arbejdstilsynet blandt andet, at håndværkerne fremadrettet skulle etablere endnu en lufttæt sluse, hvor de kunne afføre sig heldragterne, inden de gik fra køkkenet og ud i resten af lejligheden, så de på den måde undgik at slæbe eventuel asbest med sig. Desuden kunne Arbejdstilsynet konstatere, at håndværkerne havde undladt at bruge skilte med teksten: ASBEST: ADGANG FORBUDT!, hvilket ellers er et krav, der skal sikre, at almindelige mennesker holder sig væk fra arbejdsstedet.

Beboere bør informeres

FSB råder over 12.000 almene lejeboliger i København. En almen bolig er en lejebolig, der er ejet af en boligorganisation som FSB. I landets almene boliger er der beboerdemokrati, og ingen må tjene på huslejen. Derfor betales dele af en renovering af lejerne selv over huslejen, og derfor skal beboerne på demokratisk vis beslutte, om de ønsker en renovering af deres boligafdeling.

Det samme gjorde sig gældende for beboerne i Tingbjerg på et ekstraordinært beboermøde i sensommeren 2015. Forinden havde de fået tilsendt et 28-sider langt præsentationsmateriale af projektet, hvor de blandt andet kunne læse, at lejlighederne skulle skimmelsaneres, og at de ville få et nyt køkken. Beboerne fik også at vide, at langt de fleste ikke ville blive tilbudt genhusning i renoveringsperioden, da de fortsat ville have adgang til vand og afløb på deres toiletter.

Renoveringen var sat til at vare i seks uger, men endte med at tage op imod et år i nogle lejligheder. Ordet asbest fremgik ikke af præsentationen.

Flere end 50 beboere søgte sidste år om fri proces til at anlægge en retssag mod boligorganisationen, men fik afslag. I stedet stævnede en mindre del af beboerne FSB i en sag, der fortsat kører.